**Syv finalister dyster om at blive Danmarks bedste slagter**

**De nominerede til Slagterprisen 2019 er fundet. Håndværk, kvalitet og stort kundefokus er noget af dét, der går igen blandt de nominerede. Særligt deres passion for - og evne til - at udvikle alt fra pølser til charcuteri er i år helt i særklasse.**

Landbrug & Fødevarer hædrer hvert år branchens bedste slagtere med Slagterprisen.

Årets syv nominerede er alle dygtige slagtere med høje krav til kvalitet og stort kendskab til kød. Og så er de håndværkere til fingerspidserne. Flere af dem har allerede høstet medaljer for deres håndværk – både nationalt og internationalt.

Vickie Enné Ryge, der er Landbrug & Fødevarers repræsentant i juryen, siger:

”I år har der været ekstra meget fokus på det gode håndværk. Juryen har smagt på gode skinker og pølser – og der er ingen tvivl om, at kvaliteten er høj, og at slagternes kunder nyder godt af fantastisk håndværk fra alle de nominerede.”

Igen i år dystes der i to kategorier: ‘Slagtere i supermarkeder/hypermarkeder’ og ‘Privatslagtere’.

**Dommerne kommer på besøg**  
Inden vinderen findes, kommer juryen på uanmeldt besøg hos alle årets syv nominerede slagtere for at se, om virkeligheden i butikken svarer til den præsentation, juryen fik på præsentationsdagen.

Og for at måle på kundeoplevelsen, der er et vigtigt kriterium i prisen, møder de nominerede også en mystery shopper i deres butikker:

”Vi glæder os rigtig meget til at besøge alle nominerede og se, hvordan de arbejder i praksis. Og vi ser frem til mystery shopperens rapport. Mystery shopperen repræsenterer ’en helt almindelige kunde’, og giver juryen et indblik i, om slagterne er lige så dygtige, som de siger, til at levere på kundeoplevelsen,” siger Vickie Enné Ryge.  
  
**Stærkt felt**

Det var de små marginaler, der afgjorde, hvem der blev nomineret til den eftertragtede pris. Juryen var dog enig i, at årets syv nominerede havde lige det ekstra, der berettiger til en nominering til Slagterprisen 2019, der i øvrigt fejrer sit 20-års jubilæum i år.

**De nominerede i kategorien ‘Slagtere i supermarkeder/hypermarkeder’ er:**

**SuperBrugsen, Hinnerup** –Slagtermester Anders Peter Arthur Rasmussen

**Føtex, Horsens** – Slagtermester Hanne Vilhelmsen

**MENY Mågebakken, Odense** – Slagtermester Jacob Nielsen

**Bilka, Randers** – Slagtermester Claus Bak Johansen

**De nominerede i kategorien ‘Privatslagtere’ er**:

**Slagter Kirkeby, Skjern** – Slagtermester Michael Kirkeby

**Kødsnedkeren i Vejby** –Slagtermester Flemming Bisp Høeg

**Slagter Christiansen, Fanø** – Slagtermester Henrik Christiansen

**Priserne overrækkes på Fødevaredagen**Vindernavnene offentliggøres og priserne overrækkes på Landbrug & Fødevarers store branchedag, Fødevaredagen, der finder sted 24. september på Hindsgavl Slot på Fyn.

**For yderligere info:**

Kontakt jurymedlem Vickie Enné Ryge, Landbrug & Fødevarer, tlf.: 33 39 42 62 eller vkr@lf.dk  
  
Profilfoto og logo til download på [www.slagterprisen.dk](http://www.slagterprisen.dk/) under pressematerialer